Hvor var betri, Gísli Marteinn eða Stefán Jón? (JGH)

STEFÁN JÓN HAFSTEIN og Gísli Marteinn Baldursson virðast fara nokkuð vel af stað í kapphlaupinu um borgarstjórastólinn, ef marka má könnun Fréttablaðsins. Gísli Marteinn virðist sjónarmun á undan. Takið eftir að könnunin var að mestu tekin áður en hann tilkynnti um framboð sitt í 1. sæti á lista Sjálfstæðisflokksins í Iðnó sl. sunnudag. Og könnunin var að fullu framkvæmd þegar þeir leiddu saman hesta sína, Gísli Marteinn og Stefán Jón, á Stöð 2 og í Kastljósi kvöldið eftir.

SAMKVÆMT ÞESSARI KÖNNUN Fréttablaðsins sem mjög hefur verið rætt um í vikunni var niðurstaðan þessi um hvern Reykvíkingar vilja sem næsta borgarstjóra: Gísli Marteinn 24%, Stefán Jón Hafstein 21%, Vilhjálmur Þ. Vilhjálmsson 18% og Steinunn Valdís Óskarsdóttir borgarstjóri með 11%

ÞAÐ VÆRI FRÓÐLEGT að sjá hvort staðan hafi breyst síðustu daga. Þau Vilhjálmur Þ. Vilhjálmsson og Steinunn Valdís Óskarsdóttir háðu einvígi á Stöð 2 kvöldið eftir einvígi þeirra Gísla Marteins og Stefáns Jóns. Þar varpaði Vilhjálmur fram þeirri skoðun sinni að Reykjavíkurflugvöllur eigi að hverfa úr Vatnsmýrinni. Það voru talsverð tíðindi að oddviti sjálfstæðismanna í borginni gæfi út þessa yfirlýsingu og einsýnt að sjálfstæðismenn ætla ekki að láta flugvöllinn þvælast fyrir sér í kosningunum næsta vor.

FRAMMISTAÐA ÞESSARA FJÖGURRA frambjóðenda í sjónvarpinu var samkvæmt bókinni – þó með einni undantekningu. Mér fannst Gísli Marteinn standa sig betur en ég átti von á. Ég er einn þeirra, sem hef gagnrýnt hann fyrir tilgerð og gervimennsku við viðmælendur sína í hinum vinsælu sjónvarpsþáttum hans. Þess vegna sagði ég í síðasta pistli mínum að vandamál Gísla væri hvort hann væri trúverðugur í augum kjósenda, hvort fólk tæki mark á honum, og að mjög myndi reyna á hann að sanna sig næstu mánuði.

GÍSLI MARTEINN VIRÐIST mjög meðvitaður um þessa skoðun margra á honum og því leggur hann eðlilega ofurkapp á að vera ákveðinn og röggsamur í framkomu – og með afdráttarlausa skoðun á málum. Og honum er að takast að breyta ímynd sinni nokkuð hratt. Mér fannst meira að segja að Stefáni Jóni Hafstein væri svolítið brugðið yfir ákveðni Gísla og framkomu þótt hann léti það ekki á sig fá, enda fáir menn jafn sjóaðir í sjónvarpi og Stefán Jón.

ÉG REIKNA MEÐ að Stefán Jón vinni prófkjörið hjá Samfylkingunni – nema auðvitað að Össur bjóði sig fram gegn honum. Þá getur allt gerst, þótt könnun Fréttablaðsins gefi að vísu ekki vísbendingar um að Össur eigi upp á pallborðið í borgarstjórnarkosningunum. Vinni Stefán Jón prófkjörið held ég að honum takist samt ekki að leiða flokkinn til sigurs. Mér finnst hann vanta einhvern sigurneista og auk þess er doðinn gagnvart aðstandendum R-listans svo mikill að þetta er varla vinnandi verk.

MÉR SEGIR SVO hugur að Gísli Marteinn vinni Vilhjálm Þ. í prófkjöri Sjálfstæðisflokksins og að margt ungt fólk eigi eftir að ganga í flokkinn á næstu vikum og taka þátt í prófkjörinu og styðja Gísla. Vilhjálmur er þó sýnd veiði en ekki gefin. Hann er núverandi oddviti listans sem mælist með 53% fylgi í nýrri könnun og fengi 9 borgarfulltrúa kjörna. Á samt að fórna honum? Þetta verður spennandi.

MENN EÐA MÁLEFNI? Loks er það umræðan um að stjórnmál snúist um málefni en ekki menn. Ég sé t.d. að Staksteinar Morgunblaðsins telja að kjósendur geti ekki tekið afstöðu nema á grundvelli málefna. Ég er sammála því að stjórnmál snúist um málefni. En kosningar, þar sem fólk er í kjöri, snúast hins vegar ekkert síður um menn. Þó það nú væri. Ef til vill finnst einhverjum þetta öfugsnúið – en þannig er þetta bara þegar á hólminn er komið. Gísli Marteinn fer fram gegn Vilhjálmi Þ. vegna þess að hann langar til að leiða listann og telur sig hæfari til þess. Stefán Jón fer fram gegn Steinunni Valdísi vegna eigin metnaðar og hann telur sig vinsælli.

UMRÆÐUEFNIÐ Á ÖLLUM vinnustöðum sl. þriðjudagsmorgun eftir einvígi þeirra Stefáns Jóns og Gísla Marteins í Kastljósi og Íslandi í dag var ekki um Vatnsmýrina eða gæsluvelli borgarinnar heldur: Hvor stóð sig betur? Segir það ekki eitthvað í rökræðunni um hvort þetta snúist um menn eða málefni?

Jón G. Hauksson